চিত্রনায়িকা সোহানা সাবার গ্রামের বাড়ি রাজবাড়ী। সাবা জানান- সেখানে আমাদের বিশাল একান্নবর্তী পরিবার। প্রতিবছর যে কোনো এক ঈদে  পরিবারের সকলে মিলে হাজির হই রাজবাড়ি। চাচাতো আর ফুফাতো ভাইবোন সব মিলে আমরা প্রায় দুই ডজন ছেলেমেয়ে। এই একটা দিনে সবাই যখন সবার সান্নিধ্য পাই, তখন ভুলে যাই যে আমাদের দেখা হলো প্রায় এক বছর পরে। ঈদের বেশ কয়েকদিন আগেই আমরা রাজবাড়ীতে যাই। আর কোরবানির ঈদ হলে তো কথাই নেই।      আমি কখনো হাটে যাইনি। বাবা-চাচারা মিলে গরু-ছাগল কিনে আনেন। আমার সবগুলো কাজিন এক বছরের ছোটোবড়ো। যখন আমরা এক হই, তখন অনেক মজা হয়। আমরা সারাটা দিন গরু-ছাগলের পিছু পিছু। কখনো গাছ থেকে পাতা পেড়ে আনতাম গরু বা ছাগলটাকে খাওয়ানোর জন্য।  আবার দেখা যেতো যে বাবা যখন কোরবানির গরুকে গোসল করানোর জন্য পুকুরে নেমেছেন, তখন আমরাও সবাই মিলে নেমে পড়েছি পুকুরে। ভাবতে গেলে সবই আজ মনে হয় স্বপ্নের মতো। এখন আর সেই আগের মতো মজা করা হয় না।